大熱過散關因寄里中友人
作者：文同
朝代：宋

paragraphs: 六月日正午，大暑若沸鑊。
時行古關道，十步九立脚。
煙雲炙盡散，樹木曬欲落。
喉鼻喘不接，齒舌津屢涸。
擔血僮破領，鞍汗馬濡膊。
幽坑困猿狖，密莽渴鳥雀。
至此因自謂，胡爲就名縛。
所利緣底物，奔走冒炎惡。
塵心日夜迫，欲住不能略。
因念吾故園，左右悉林薄。
昔我未第時，此有文酒樂。
長松借高蔭，飛瀑與清濯。
層崖對僧詠，大石引客酌。
畏景雖赫然，無由此流爍。
于今只夢想，欲往途路邈。
所效殊未立，期歸尚誰約。
徒爾發短歌，西首謝巖壑。